หุ้นปิดลบ 10.89 จุด กังวลไวรัสโคโรนา หุ้นทอท.ลงต่อ
หุ้นไทย วันที่ 28 ม.ค.63 ปิดตลาดที่ระดับ 1,513.26 จุด ลดลง 10.89 จุด (-0.71%) มูลค่าการซื้อขาย 67,113.51 ล้านบาท
28 ม.ค. 2563

หุ้นไทย วันที่ 28 ม.ค.63 ปิดตลาดที่ระดับ 1,513.26 จุด ลดลง 10.89 จุด (-0.71%) มูลค่าการซื้อขาย 67,113.51 ล้านบาท 
นายชัยพร น้อมพิทักษ์เจริญ รองกรรมการผู้จัดการ สายงานค้าหลักทรัพย์ บล.บัวหลวง กล่าวว่า ตลาดหุ้นไทยปรับตัวลง เป็นไปในทิศทางเดียวกับตลาดหุ้นในภูมิภาคเอเชียที่ต่างติดลบกัน จากความกังวลสถานการณ์การแพร่ระบาดเชื้อไวรัสโคโรนา
ทั้งนี้ เมื่อเทียบสถิติในอดีตที่ผ่านมาการควบคุมโรคอุบัติใหม่ใช้ระยะเวลา 3-6 เดือน จึงจะกลับเข้าสู่ภาวะปกติแต่ในครั้งนี้รัฐบาลจีนและหลายประเทศต่างเคยเผชิญกับโรคอุบัติใหม่กันมาแล้วก็น่าจะมีประสบการณ์ ซึ่งการที่ทางการจีนห้ามคนเดินทางก็เป็นสิ่งที่ดี และยังพยายามเข้มงวดต่อไป โดยจีนมองน่าจะใช้เวลา 2 เดือนคุมอยู่ แต่ส่วนตัวมองว่าน่าจะใช้เวลาสั้นกว่าปี ค.ศ.2003 (พ.ศ.2546 ) ที่เกิดโรคซาร์ส และครั้งนี้ตลาดหุ้นน่าจะตอบรับน้อยกว่าปี ค.ศ.2003 เช่นกัน
นายชัยพร กล่าวว่า ตลาดหุ้นไทย รับรู้ข่าวโรคระบาดไวรัสโคโรนาในช่วงต้นปี ขณะนั้นดัชนีฯแกว่งอยู่แถว 1,600 จุด มาถึงตอนนี้ดัชนีฯร่วงมาเกือบ 100 จุดแล้ว คิดเป็นราว 6% ซึ่งการปรับตัวลงครั้งนี้ไม่น่าจะลงแรงกว่าครั้งที่แล้ว ดังนั้นในแง่การลงทุนมองเป็นโอกาสในการซื้อหุ้นในลักษณะทยอยซื้อ 
อย่างไรก็ดี ยังมีปัจจัยที่จะต้องติดตามในเรื่องการถอดถอนประธานาธิบดีโดนัลด์ ทรัมป์ ของสหรัฐฯ และเรื่องงบประมาณปี 2563 ที่จะผันเงินเข้าสู่ระบบเศรษฐกิจ ซึ่งขณะนี้ล่าช้ามาระดับหนึ่งแล้ว
ขณะที่มีประเด็นที่สมาชิกสภาผู้แทนราษฎร (ส.ส.) เสียบบัตรแทนกันในการลงมติร่าง พ.ร.บ.งบประมาณรายจ่ายประจำปีงบประมาณ พ.ศ.2563 ที่คาดว่าศาลรัฐธรรมนูญจะพิจารณาในวันพรุ่งนี้ (29 ม.ค.) ว่าจะรับหรือไม่รับไว้วินิจฉัย จึงต้องรอดูว่างบประมาณนี้จะล่มไหม เพราะในอดีตเคยล่มมาแล้ว หากล่มก็จะต้องเสียเวลาเพิ่มขึ้นไปอีก
แนวโน้มการลงทุนวันที่ 29 ม.ค. นายชัยพร กล่าวว่า ตลาดฯคงจะยังติดลบอยู่ในช่วงรอให้สถานการณ์โรคระบาดคลี่คลาย เพราะเหตุการณ์นี้เพิ่งจะเริ่มต้น พร้อมให้แนวรับ 1,500 จุด ส่วนแนวต้าน 1,530 จุด
 
5 หลักทรัพย์ที่มีมูลค่าการซื้อขายสูงสุด 
AOT มูลค่าการซื้อขาย 5,989.90 ล้านบาท ปิดที่ 68.00 บาท ลดลง 0.75 บาท
BAM มูลค่าการซื้อขาย 3,822.51 ล้านบาท ปิดที่ 26.00 บาท ลดลง 0.75 บาท
GPSC มูลค่าการซื้อขาย 3,538.25 ล้านบาท ปิดที่ 88.25 บาท ลดลง 3.75 บาท
GULF มูลค่าการซื้อขาย 2,284.11 ล้านบาท ปิดที่ 190.50 บาท ลดลง 4.50 บาท
PTT มูลค่าการซื้อขาย 2,265.88 ล้านบาท ปิดที่ 43.75 บาท เพิ่มขึ้น 0.25 บาท